### NN 157/2025 (30.12.2025.), Odluka o naknadi za razvoj društva Vodovod d.o.o., Makarska

Vodovod d.o.o., Makarska

2385

Na temelju članka 52. Zakona o financiranju vodnoga gospodarstva (»Narodne novine«, br. 153/09., 90/11., 56/13., 154/14., 119/15., 120/16., 127/17. i 66/19.) i članka 23. stavka 1. podstavak 4. Zakona o vodnim uslugama (»Narodne novine«, broj 66/19.), te članka 12. Društvenog ugovora Vodovoda d.o.o., Makarska, Skupština javnog isporučitelja vodnih usluga Vodovod, d.o.o. na sjednici održanoj 19. prosinca 2025. godine i većinom glasova iz članka 24. stavaka 2. i 3. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Ovom Odlukom o naknadi za razvoj komunalnih vodnih građevina (u daljnjem tekstu: Odluka) određuje se obveza plaćanja naknade za razvoj komunalnih vodnih građevina na području nadležnosti javnog isporučitelja vodnih usluga Vodovod d.o.o., Makarska (u daljnjem tekstu: Isporučitelj), i to:

– obveznici plaćanja naknade za razvoj,

– osnovica plaćanja,

– namjene kojima služi prihod od naknade za razvoj,

– visina naknade,

– način i rokovi plaćanja naknade te

– nadzor nad obračunom i naplatom naknade za razvoj.

Članak 2.

Obračun i naplata naknade za razvoj u interesu je jedinica lokalne samouprave na uslužnom području 37.

Naknada za razvoj prihod je Isporučitelja.

Članak 3.

Obveznik plaćanja naknade za razvoj je korisnik vodne usluge javne vodoopskrbe. Naknada za razvoj se obračunava putem računa za vodnu uslugu, na kojima se zasebno iskazuje.

Članak 4.

Osnovica za obračun naknade za razvoj je kubni metar (1 m³) i vode za ljudsku potrošnju isporučene korisniku iz sustava javne vodoopskrbe.

Članak 5.

Sredstva naknade za razvoj koriste se za financiranje gradnje komunalnih vodnih građevina, prema Planu gradnje komunalnih vodnih građevina za razdoblje 2026. – 2029. godine, na uslužnom području 37, odnosno za:

– izradu projektne i ostale pripremne dokumentacije te izradu studijskih analiza,

– otkup terena za gradnju komunalnih vodnih građevina,

– rekonstrukciju, odnosno gradnju komunalnih vodnih građevina,

– nadzor nad rekonstrukcijom, odnosno gradnjom komunalnih vodnih građevina,

– otplatu zajmova i kredita za gradnju komunalnih vodnih građevina,

– ostala ulaganja u izgradnju komunalnih vodnih građevina.

Članak 6.

Naknada za razvoj uvodi se u zajedničkom i posebnom dijelu te u visinama (tarifama) izraženim u eurima po osnovici iz članka 4. ove Odluke (eura/m3), kako slijedi:

– zajednički dio nakade za razvoj, u visini od 0,24 eura/m3

– posebni dio naknade za razvoj, u visini od 0,27 eura/m3.

Članak 7.

Prihodi od zajedničkog dijela naknade za razvoj za zajedničke potrebe koriste se za financiranje gradnje komunalnih vodnih građevina od interesa za korisnike vodnih usluga na cijelom uslužnom području ili njegovu pretežitom dijelu, dok se prihodi od posebnog dijela naknade za razvoj z koriste za financiranje gradnje komunalnih vodnih građevina od interesa za korisnike vodnih usluga pojedine jedinice lokalne samouprave, sve po načelu ravnomjernog razvoja odnosno prvenstva u potrebama i solidarnosti.

Članak 8.

Naknada za razvoj obračunava se putem računa za vodnu uslugu, na kojima se zasebno iskazuju posebni dio naknade za razvoj i posebni dio naknade za razvoj.

Iznos naknade za razvoj, koju je obveznik plaćanja dužan platiti, predstavlja umnožak količine isporučene vodne usluge i iznosa naknade za razvoj utvrđen člankom 6. ove Odluke.

Članak 9.

Način i rokovi plaćanja naknade za razvoj istovjetni su načinu i rokovima plaćanja cijene vodnih usluga sukladno odluci cijeni vodnih usluga, koju donosi Isporučitelj.

Članak 10.

Isporučitelj je dužan voditi evidenciju prikupljenih i utrošenih sredstva od zajedničkog dijela naknade za razvoj na posebnom kontu, odvojeno od sredstava posebnog dijela naknade za razvoj, čiju je evidenciju dužan voditi Isporučitelj, razvrstano po svakoj jedinici lokalne samouprave, na zasebnim kontima.

Članak 11.

Isporučitelj je dužan izrađivati godišnje izvješće o obračunatim, naplaćenim i utrošenim sredstvima naknade za razvoj.

Nadzor nad obračunom i naplatom naknada za razvoj provodi Nadzorni odbor.

Članak 12.

Sredstva naknade za razvoj naplaćena temeljem prijašnjih Odluka o naknadi za razvoj usvojenih od strane predstavničkih tijela jedinica lokalne samouprave, utrošit će se sukladno važećem Planu gradnje komunalnih vodnih građevina za potrebe područja jedinice lokalne samouprave, gdje su naplaćene.

Članak 13.

Ova Odluka važi do 31. prosinca 2029.

Članak 14.

Ova Odluka stupa na snagu prvoga dana u mjesecu nakon mjeseca u kojem je objavljena u »Narodnim novinama«. Danom stupanja na snagu ove Odluke, prestaje važiti Odluka o naknadi za razvoj komunalnih vodnih građevina Vodovoda d.o.o. Makarska broj: 644/2024 (»Narodne novine« br. 37/2024) i Odluka o naknadi za razvoj komunalnih vodnih građevina Vodovoda Imotske krajine d.o.o. Imotski broj: 85/2023 (»Narodne novine«, broj 43/23).

Klasa: 325-03/25-01/00016
 Urbroj: 2147-27-01-25-00003
 Makarska, 19. prosinca 2025.

Predsjednik Skupštine
 dr. sc. Zoran Paunović, v. r.